Justiits- ja Digiministeerium Teie Meie 28.11.2025 nr 7-1/9632

[info@justdigi.ee](mailto:info@justdigi.ee)

[kristiina.krause@justdigi.ee](mailto:kristiina.krause@justdigi.ee) Meie 19.12.2025 nr 4/236

**Arvamus EL digivaldkonna lihtsustamispaketi kohta**

Lugupeetud Tiina Uudeberg!

Eesti Kaubandus-Tööstuskoda (edaspidi: Kaubanduskoda) tänab Justiits- ja Digiministeeriumit võimaluse eest avaldada arvamust Euroopa Komisjoni avaldatud digivaldkonna lihtsustamispaketi ehk digiomnibusi ettepanekute kohta. Oleme paketiga tutvunud, kaasanud oma liikmeid ning esitame järgnevalt Kaubanduskoja seisukohad.

1. **Õigusraamistiku ühtlustamine**

Kaubanduskoda toetab algatuse eesmärki lihtsustada, ühtlustada ja muuta selgemaks kehtivaid mahukaid digivaldkonna õigusakte. Toetame suunda koondada asjakohane regulatsioon otsekohalduvatesse määrustesse, mis aitab vähendada õigusruumi killustatust liikmesriikide vahel. On oluline, et lihtsustamisprotsess vähendaks reaalset halduskoormust, eelkõige väike- ja keskmise suurusega ettevõtjate jaoks.

1. **Isikuandmete kaitse üldmääruse (GDPR) ja küpsiste reeglite ajakohastamine**

Peame positiivseks püüdlust lihtsustada isikuandmete kaitse üldmääruse (IKÜM/GDPR) ja küpsiste kasutamisega seotud nõudeid. Kaubanduskoja liikmed on välja toonud, et küpsiste ja isikuandmete kaitse üldmääruse rakendamist puudutavad punktid on ettevõtjate vaatest muutumas lihtsamaks ja selgemaks.

Peame äärmiselt positiivseks püüdlust leevendada nn nõusoleku-väsimust läbi küpsiste klausli täpsustamise ning isikuandmeid puudutava osa integreerimise IKÜM-i raamistikku.

Toetame kavandatavaid muudatusi, millega lihtsustatakse väikeettevõtjate jaoks töötlemistoimingute registri pidamist, privaatsusteabe esitamist ja andmekaitse mõjuhinnangute koostamist, kuna see tagab regulatsiooni mõistlikuma ja jõukohasema rakendamise.

Samuti toetame järelevalveasutuse teavitamise kohustuse piiramist vaid kõrge riskiga rikkumiste puhul ning teavitamise tähtaja pikendamist 96 tunnini, mis vähendab nii vastutavate töötlejate kui ka järelevalveasutuste töökoormust ja võimaldab keskenduda reaalselt ohtlike intsidentide menetlemisele.

1. **Tehisintellekt**

Toetame eesmärki tehisintellekti määruse rakendamist lihtsustada ning suurendada õigusselgust, eelkõige seoses kõrge riskiga tehisintellekti kohustuste kohaldamise ajastamise ja ulatusega. Peame põhjendatuks lähenemist, mille kohaselt lükatakse teatud kohustuste kohaldamine edasi kuni vajalike rakendusstandardite ja juhiste väljatöötamiseni, kuna ilma nendeta on ettevõtjatel keeruline hinnata oma vastavust nõuetele. Samas on oluline, et edasilükkamise mehhanism oleks ajaliselt selge ja ettenähtav ning et ettevõtjatele antaks piisav üleminekuaeg pärast rakendusaktide vastuvõtmist, mis ei tohiks olla lühem kui 12 kuud.

Lisaks toetame muudatust, mille kohasel vähendatakse ettevõtete kohustusi seoses kitsaste protseduuriliste toimingutega kõrge riskiga tehisintellekti poolt ning ka eriliigiliste isikuandmete töötlemiseks selge õigusliku aluse loomist tehisintellekti mudelite kallutatuse mitigeerimiseks.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto

[Ireen.tarto@koda.ee](mailto:Ireen.tarto@koda.ee)